OBH 7270/1996.
Az állampolgári jogok országgyűlési biztosa általános helyettesének jelentése
                                                                                            Ügyintéző: dr. Horváth Judit

Az eljárás megindulása
A Balassagyarmati Fegyház és Börtön egyik fogvatartottja 1997. február 11-én érkezett panaszában sérelmezte, hogy büntetés - félbeszakítási kérelmét a büntetés-végrehajtási intézet parancsnoka elutasította. Az ügyben megkerestem a parancsnokot, aki megkeresésemre határidőben válaszolt.

A megállapított tényállás
Panaszos 1995. szeptember 4-től tölti a Balassagyarmati Fegyház és Börtönben 2 év 8 hónap 20 nap fegyház fokozatban végrehajtandó szabadságvesztés büntetését. Az eltöltött idő alatt többször részesült jutalomban, fenyítve nem volt. Kapcsolatot tartott családjával, és német állampolgárságú élettársával. A bv. parancsnoktól 10 napra kérte a büntetés félbeszakítását. A parancsnok a kérelmet elutasította. Az elutasítást azzal indokolta, hogy panaszos rendezetlen családi ügyeit ügyvéd útján is intézheti. Családjával kapcsolatot tarthat. Korlátlanul levelezhet, belföldi beszélgetésekre használhatja a telefont. A büntetés - félbeszakítás elmaradása nem lehetett ügyei intézésének akadálya.
A félbeszakítás elutasításának alapja  azonban elsősorban a fogvatartott előélete volt.
Panaszost 1991-ben szabadságvesztésre ítélték, a büntetés megkezdése előtt külföldre szökött és négy éven át körözés alatt állt. Utazásai során lopott útlevéllel, hamisított jogosítvánnyal, személyi okmányokkal igazolta magát. Külsejét is gyakran változtatta. 1995. augusztus 27-én hamis útlevéllel próbálta újra elhagyni az országot.
A büntetés - félbeszakítási kérelem elutasítását a rendőrségi nemleges vélemény is alátámasztotta.

Az ügy jogszabályi háttere
A büntetések és az intézkedések végrehajtásáról szóló 1979. évi 11. törvényerejű rendelet 22. § (1) bekezdése kimondja, hogy:"  A szabadságvesztés végrehajtása fontos okból – közérdekből, illetőleg az elítélt személyi, családi körülményei, egészségi állapota miatt – félbeszakítható.
A szabadságvesztés félbeszakítását
a) egy évben tíz napig terjedő időtartamra a büntetés-végrehajtási intézet parancsnoka;
b) egy évben tíz naptól három hónapig, öt évet meghaladó szabadságvesztés esetén harminc napig terjedő időtartamra a büntetés-végrehajtás országos parancsnoka;
c) a b) pontban szabályozottnál hosszabb időre az igazságügyminiszter
engedélyezheti."

A vizsgálat megállapításai
A vonatkozó jogszabály vizsgálata és a bv. parancsnok tájékoztatása alapján megállapítottam, hogy fenti esetben a bv. parancsnok mérlegelési jogkörébe tartozik a büntetés - félbeszakítási kérelem engedélyezése. A parancsnok mérlegelési, jogkörében eljárva, az alkotmányos kereteket nem lépte túl, amikor nem engedélyezte a büntetés félbeszakítását. Az elutasítás indoka helytálló volt. A vizsgálat alkotmányos visszásságot  nem tárt fel, ezért ajánlással nem élek.

Budapest, 1997. május 23.

Dr. Polt Péter